สารคดีเฉลิมพระเกียรติ มรดกศิลป์ แผ่นดินไทย

ตอนที่ 47อาภรณ์ภัณฑ์อาภรณ์ภัณฑ์เรือพระที่นั่งอเนกชาติภุชงค์

อาภรณ์ภัณฑ์ของเรือพระที่นั่งอเนกชาติภุชงค์ ที่จัดว่าเป็นเรือพระที่นั่งรอง มีผ้าดาดหลังคาพระแท่นกัญญาเรือ ใช้ผ้าสักหลาดลายทองแผ่ลวด ท้องปักลายประจำยามผูกด้วยนาค มีนาคเกี้ยวดอกลอยวางจังหวะ และนาคคู่ทรงดอกประจำยาม มีกรอบ 4 ชั้น ล้อมโดยรอบท้องผ้า ชั้นที่ 1 ปักลายนาคเกี้ยว 3 ตัว คั่นด้วยตัวกะแอมบนพื้นสีดำ ชั้นที่ 2 ปักลายนาคเกี้ยวบนพื้นสีเขียว ชั้นที่ 3 ปักลายเกลียวนาคบนพื้นสีแดง ชั้นที่ 4 ปักลายนาคเกี้ยวบนพื้นสีดำที่มุมลายของกรอบทุกชั้นปักลายนาคเกี้ยวทรงพุ่มข้าวบิณฑ์ ผ้าหน้าจั่วเรือทำจากผ้าสักหลาดสีแดง ทรงสามเหลี่ยมหน้าจั่ว ท้องผ้าปักลายประจำยามก้านต่อดอกบนพื้นสีแดงมีกรอบ 3 ชั้น ล้อมโดยรอบท้องผ้า ชั้นที่ 1 ปักลายกรุยเชิงบนพื้นสีแดง ชั้นที่ 2 ปักลายประจำยามลูกโซ่บนพื้นสีเขียว ชั้นที่ 3 ปักลายประจำยามก้ามปูบนพื้นสีแดง สำหรับผ้าม่านทำด้วยผ้าสักหลาดท้องผ้าปักลายประจำยามก้านต่อดอกมีกรอบ 5 ชั้น ล้อมโดยรอบท้องผ้าชั้นที่ 1 ปักลายประจำยามลูกโซ่บนผ้าสักหลาดพื้นสีแดง ชั้นที่ 2 ปักลายกรุยเชิงบนผ้าสักหลาดพื้นสีน้ำเงิน ชั้นที่ 3 ปักลายประจำยามก้ามปูบนผ้าสักหลาดพื้นสีแดงเลือดหมู ชั้นที่ 4 ปักลายดอกซีกดอกซ้อนบนผ้าสักหลาดพื้นสีเขียว ชั้นที่ 5 ปักลายประจำยามก้ามปูบนผ้าสักหลาดพื้นสีแดงเลือดหมู ส่วนผ้าหน้าโขนเรือเป็นทรงสี่เหลี่ยมผืนผ้า ท้องผ้าปลักลายประจำยามก้านต่อดอก ด้านบนปักลายดอกพุดตานก้ามปูในกรอบสามเหลี่ยมบนพื้นสีเขียว มีลายประจำยามก้ามปูครึ่งซีกบนพื้นสีแดงและลายค้างคาวในกรอบสามเหลี่ยมพื้นสีเขียวคั่นชาย ล้อมรอบลายประจำยามก้ามปูครึ่งซีก เชิงผ้าปักลายกรุงเชิงและลายลูกฟักก้ามปู